ธปท.สั่งจัดแถวแบงก์ช่วยเต็มที่ห้าม‘เงินชะงัก’
ธปท.เตรียมความพร้อม 4 ด้านช่วยระบบการเงินธนาคารไม่ให้สะดุด บรรเทาปัญหาน้ำท่วม
14 ต.ค. 2554

ธปท.เตรียมความพร้อม 4 ด้านช่วยระบบการเงินธนาคารไม่ให้สะดุด บรรเทาปัญหาน้ำท่วม
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) ออกประกาศมาตรการเตรียมความพร้อมในการดูแลระบบสถาบันการเงินในช่วงน้ำท่วม 4 ด้าน 1.ต้องไม่ให้การเบิกถอนเงินสดของประชาชนจากสถาบันการเงินหรือธนาคารพาณิชย์ต้องสะดุด 
ทั้งนี้ ธปท.ขอให้สถาบันการเงินแต่ละแห่งให้ความช่วยเหลือด้านเงินสดระหว่างกันก่อน โดย ธปท.พร้อมสนับสนุนให้ศูนย์จัดการเงินสดจัดส่งเงินให้สถาบันการเงิน เพื่อให้มั่นใจว่ามีปริมาณเพียงพอต่อความต้องการของประชาชนเป็นเวลา 3 เดือน
2.ธุรกรรมด้านการชำระเงิน เช่น ระบบหักบัญชีเช็ค ระบบ Bahtnet และระบบการโอนเงินต้องให้บริการได้เป็นปกติ 3.ธปท.จะประสานงานให้สถาบันการเงินต่างๆ ในทำธุรกรรมซื้อขายเงินตราต่างประเทศแลกกับเงินบาทล่วงหน้า (Swap) เอาไว้ก่อนเพื่อรองรับธุรกรรมการค้า การลงทุนให้ดำเนินการได้ต่อเนื่อง
4.ธปท.ได้ขอให้ธนาคารพาณิชย์ให้ความช่วยเหลือลูกหนี้ธุรกิจและลูกค้าบุคคลตามความเหมาะสม ทั้งการพักชำระหนี้และดอกเบี้ย และให้วงเงินเพิ่มเพื่อฟื้นฟูหลังน้ำลด 
ขณะเดียวกัน ธปท.จะมีการวางมาตรการสำรองในภาวะฉุกเฉิน เพื่อให้เกิดความมั่นใจว่าระบบการเงินจะให้บริการได้แม้น้ำจะท่วม